Oudpolisieman gevonnis ná skote by troue(Argieffoto: Unsplash) ’n Voormalige polisiebeampte is tot 33 jaar tronkstraf gevonnis nadat hy byna twee jaar gelede skote met sy dienspistool by ’n troue afgevuur en twee mans in die proses doodgeskiet het. Natasha Kara, provinsiale woordvoerder van die Nasionale Vervolgingsgesag (NVG), sê Lindani Liberty Ngobese (34) is Woensdag in die Mtubatuba-landdroshof, noord van Richardsbaai in KwaZulu-Natal, gevonnis op aanklagte van moord en poging tot moord. Dit volg nadat Ngobese in Desember 2018 by ’n troue in die omgewing van Mnqobokazi in Hluhluwe in ’n rusie met ŉ groep mans betrokke geraak en met sy dienspistool skote afgevuur het. Ngobese was in daardie stadium verbonde aan die polisie se nasionale intervensie-eenheid. Twee mans is gedurende die skietery dood en twee ander gewond. Ngobese het hom ná die voorval aan die polisie in Hluhluwe oorgegee. Volgens Kara het die twee oorlewende slagoffers, ooggetuies en polisiebeamptes wat destyds op die voorval gereageer het, in die hof getuig. Ngobese het deurgaans aangevoer dat hy uit selfverdediging opgetree het. Adv. Elaine Zungu, direkteur van openbare vervolging in die provinsie, het die voorval veroordeel. “Die samelewing kyk na polisiebeamptes vir veiligheid en beskerming, maar die beskuldigde was verantwoordelik vir die verlies van onskuldige lewens.”